November 2011 – Perdebytjie se nes
Pa, Oupa, ons het jou vanoggend gegroet. Die afgelope drie weke was aaklig, maar nou is jy rustig waar jy hoort..weg van pyn en ellende.
Jy was 'n wonderlike mens en toe jou seuns en kleinkinders vanoggend aan jou hulde gebring het, het die verlies van Pa weer diep in my hart ingesny!
Nog nooit het ek kleinkinders gesien, wat so hartseer oor 'n oupa is nie. Hulle rou snikke het my totaal uitgeboul. Die herinneringe wat hulle opgehaal het, het almal se harte geroer.
Ek is bly ek kon vir Pa die stukkie voorlees wat ek dieselfde nag net na Pa se afsterwe geskryf het. Dit was baie moeilik, maar nadat dit verby was, het ek so verlig gevoel en rustig geraak oor alles.
Nou lê die leegheid voor en Kersdag sal ons Pa se vrolike laggie mis. Gelukkig verstaan ons dat tyd die wonde genees, maar die herinneringe sal vir ewig bly.
Jou skoondogter, wat eintlik jou dogter was.
Sonsondergang Namib Rand Privaat Natuurreservaat.
Die klip lyk nes 'n mens!
Uitsig oor een van die vele bar berge in die omgewing.
Die landskap is hard en ongenaakbaar,met 'n ongelooflike betowering!
Die mensklip van naderby
Ek wil graag keelskoonmaak oor hierdie naais woordjie wat die mooi Afrikaanse woorde, "lekker,oulike,gawe" heeltemal verdring en verstoot tot argaïese woorde in 'n woordeboek.
Donderdagaand kyk ek na "Boer soek 'n vrou".(Terloops, wat 'n pot snot!)Die mense se woordeskat is uiters beperk en al wat jy hoor is hoe naais die ou en daardie ou is. Ag, en die couples pas so naais by mekaar. Ai, alles is tog soooo beautiful en naais en dit was so cool en awesome, tog te naais!
Dis slegs 'n enkele voorbeeld van die gemors wat deesdae as Afrikaans opgedis word.Ek sien hier op die blogs is dit ook baie naais en gewild om sulke gebrekkige, beperkte woordeskat te gebruik.
Wanneer 'n mens skryf, is dit baie makliker om die regte woord te soek, want jy het tyd om te dink.Met praat is dit soms moeiliker, want in ons Engelsoorheersde gemeenskap, dink 'n mens dikwels in twee tale en raak soms verstrengel.Dit gebeur met my ook, maar goeie hemel, van wanneer af is "beautiful" 'n makliker woord om te sê as "pragtig" of "mooi"?
Hoogere Ingelse hou ook nie van die common woordjie, "naais", nie.Dus verstaan ek nie hoekom ons, onsself en ons taal so verneder om met die Engelse se commonste woord te ploeg nie!
Ai, dit was nou naais om op my eie common manier hierdie beauuuutiful stukkie oor my naaiste favourite woordjie te skryf. Dis darem vrek cool, hoor!
Snaaks hoe die oopmaak van 'n kas skielik herinneringe oproep. Ek was nou net in die garage om iets daar in die kas te bêre, toe kom ek af op my honde se handdoeke, nekbandjies en jassies. Ek is sommer van vooraf in snot en trane, want altwee my diere is die laaste jaar die ewigheid in.
Die ou grote is nou presies 'n jaar gelede dood en ons Jack Russel al amper vier maande. Ek kan nie glo dat ek hulle so mis nie. As ons van iewers af tuiskom, gaan ek onwillekeurig buitentoe om te sien of my pienktonge daar is.Hulle waterbakke is ook nog in die kas, maar ek het dit al 'n paar keer gebruik as my kinders se honde kom kuier!
Ek het nou nog nie die ou kleintjie se bedjie en kombersies gebêre nie. Dit lê nog net so in die waskamer,waar ek alles gewas het kort na sy dood. Ek weet nie wat dit is wat in my se psige aangaan nie, maar dis asof dit só finaal gaan wees as ek dit wegmaak.
Toe ek nou-nou die kas oopmaak, slaan die effe muwwerige geur van die hondegoedjies in my neus op, en waar dit voorheen vir my sou stink, voel ek nou asof die tweetjies net 'n vlietende oomblik weer by my was!